**ELŐTERJESZTÉS**

**Szombathely Megyei Jogú Város Közgyűlése Oktatási és Szociális Bizottságának és a Jogi és Társadalmi Kapcsolatok Bizottságának**

**2019. június havi rendes ülésére**

**Tájékoztatás a felnőttoktatás helyzetéről**

A nemzeti köznevelésről szóló 2012. évi CXC. törvény (a továbbiakban Nkt.) 3. § 7. pontja szerint az alapfokú, az iskolai rendszerű szakképzést is magában foglaló középfokú nevelés-oktatás és a felsőoktatás az oktatási rendszer egymásra épülő, szerves részei. A köznevelés bármely iskolai szinten felnőttoktatásként is folyhat. Felnőttoktatást kizárólag köznevelési intézmény folytathat a köznevelési törvényben meghatározott feltételekkel.

A tanuló attól a tanévtől *kezdeményezheti* tanulmányai felnőttoktatás keretében történő folytatását, amelyben a tizenhatodik életévét betölti. Attól az évtől kezdődően, amelyben nyolc évfolyamos általános iskola esetén tizenhetedik, középfokú iskola esetén huszonötödik életévét betölti, *kizárólag* felnőttoktatásban kezdhet új tanévet.

A felnőttoktatás megszervezhető az e célra létesített általános iskolában, gimnáziumban,szakgimnázium, szakközépiskolában, szakiskolában, valamint alapfokú művészeti iskolában, vagy a nappali rendszerű iskolai oktatás céljára létesített iskolának a felnőttoktatási osztályában. A tizenhat-huszonnégy éves tanulók részére ifjúsági osztály, csoport szervezhető.

A felnőttoktatásban az oktatás megszervezhető a nappali oktatás munkarendje, továbbá esti, levelező vagy más sajátos munkarend (pl. távoktatás) szerint.

Az Nkt. 74. §.a alapján a köznevelési feladatok ellátásáról - az óvodai nevelés kivételével – az állam gondoskodik. Egyházi, illetve magán fenntartók az állammal kötött köznevelési szerződés alapján láthatnak el köznevelési feladatot. Előzőekre tekintettel a szombathelyi iskoláktól illetve fenntartóiktól kértünk tájékoztatást felnőttoktatás vonatkozásában.

A 2018/2019. tanévben felnőttoktatást egy általános iskola sem folytatott. A középfokú oktatási intézmények, illetve fenntartóik a felnőttoktatásra vonatkozóan az alábbiakról tájékoztattak:

1. a Szombathelyi Tankerületi Központ arról tájékoztatott, hogy intézményei közül felnőttoktatást kizárólag a Nagy Lajos Gimnázium végez, a gimnáziumi felnőttoktatás levelező munkarend szerint a  9-12. évfolyamokon 1-1 osztályban folyik. A 2018/2019. tanévben a felnőttoktatásban tanulók létszáma 80 fő volt.

Nem a Tankerület keretébe tartozó felnőttoktatás a Szombathelyi Kanizsai Dorottya Gimnázium épületében a Sziltop Oktatási Nonprofit Közhasznú Korlátolt Felelősségű Társaság fenntartásában működő Balassi Bálint Gimnázium gimnáziumi felnőttoktatás, amely esti munkarendben a 9-12. évfolyamokon 1-1 osztályban folyik. A Kft. bérleti díj ellenében használja az iskola helyiségeit, eszközeit. A Szombathelyi Kanizsai Dorottya Gimnázium néhány pedagógusa megbízási díj ellenében végez oktatási feladatot.

1. az agrárágazathoz tartózó szakmákat oktató iskolák, a Herman Ottó Környezetvédelmi és Mezőgazdasági Szakgimnázium, Szakközépiskola és Kollégium, valamint az Szombathelyi Élelmiszeripari és Földmérési Szakgimnázium, Szakközépiskola és Kollégium fenntartója az Agrárminisztérium. A Herman Ottó Szakgimnáziumban nincs felnőttoktatás, az Élelmiszeripari Szakgimnáziumban szakiskolát végzettek részére 2 éves oktatás keretében folytat felnőttoktatást (szakiskolát végzettek középiskolája) nappali és esti tagozatos munkarendben, a 2018/2019. tanévben a résztvevők létszáma nappali tagozaton 61 fő, esti tagozaton 48 fő volt.
2. a Szombathelyi Műszaki Szakképző Centrum 3 szombathelyi intézményegységben folyik felnőttoktatás esti, illetve levelező munkarendben, a 2018/2019. tanévben

* a Szombathelyi Műszaki SZC Gépipari és Informatikai Szakgimnáziumában CAD-CAM informatikus,
* a Szombathelyi Műszaki SZC Hefele Menyhért Építő- és Faipari Szakgimnáziuma és Szakközépiskolájában aztalos, bádogos, magasépítő technikus és tetőfedő,
* a Szombathelyi Műszaki SZC Puskás Tivadar Fém- és Villamosipari Szakgimnáziuma, Szakközépiskolája és Kollégiumában hegesztő és villanyszerelő

szakmákban, összesen 129 fő részvételével. A részletes adatokat az előterjesztés 1. számú melléklete tartalmazza.

1. a Szombathelyi Szolgáltatási Szakképzési Centrum mindhárom szombathelyi tagintézményében folyik felnőttoktatás, a 2018/2019. tanévben

* a Szombathelyi Szolgáltatási SZC Horváth Boldizsár Közgazdasági és informatikai Szakgimnáziumában Pénzügyi-számviteli ügyintéző és Vállalkozási mérlegképes könyvelő,
* a Szombathelyi Szolgáltatási SZC Kereskedelmi és Vendéglátó Szakgimnáziuma, Szakközépiskolája és Kollégiumában Turisztikai szervező, értékesítő, Vendéglátás szervező, Cukrász, Szakács,
* a Szombathelyi Szolgáltatási SZC Oladi Szakgimnáziuma és Szakközépiskolájában Fogtechnikus, Gyógymasszőr, Kozmetikus, Kisgyermekgondozó- nevelő, Női szabó szakmákban, valamint érettségire történő felkészítő oktatás nappali és esti tagozatos munkarendben.

A felnőttoktatásban résztvevők létszáma a 2018/2019. tanévben (a szombathelyi tagintézményekben) összesen 179 fő volt. A részletes adatokat az előterjesztés 2. számú melléklete tartalmazza.

1. az ELTE Bolyai János Gyakorló Általános Iskola és Gimnáziumban, valamint az egyházi fenntartású iskolák egyikében sem folyt felnőttoktatás a 2018/2019. nevelési évben.

A Premontrei Szent Norbert Gimnázium Alapító okiratában szerepel a **gimnáziumi esti felnőttoktatás,** de az utóbbi két tanévben nem indítottak osztályokat. Az utolsó esti gimnáziumi osztály 2017 május-júniusában érettségizett. Az esti gimnáziumi felnőttképzés szüneteltetésének oka, hogy a jelentkezők száma erősen megfogyatkozott a jogszabályi háttér módosítása miatt, amely rendkívül hátrányosan érintette a gimnáziumokat, így a Premontreit is.

Kérem a Tisztelt Bizottságokat, hogy az előterjesztést megtárgyalni, és a határozati javaslatokat elfogadni szíveskedjenek.

Szombathely, 2019. június „ "

**/: Koczka Tibor: /**

**I.**

**HATÁROZATI JAVASLAT**

**…/2019. (VI….) OSZB. számú határozat**

Szombathely Megyei Jogú Város Közgyűlésének Oktatási és Szociális Bizottsága a „Tájékoztatás a felnőttoktatás helyzetéről” című előterjesztést megtárgyalta, és az abban foglaltakat tudomásul veszi.

**Felelősök:** Rettegi Attila, az Oktatási és Szociális Bizottság elnöke

/a végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője/

**Határidő:** azonnal

**II.**

**HATÁROZATI JAVASLAT**

**…/2019. (VI...) JTKB. sz. határozat**

Szombathely Megyei Jogú Város Közgyűlésének Jogi és Társadalmi Kapcsolatok Bizottsága a „Tájékoztatás a felnőttoktatás helyzetéről” című előterjesztést megtárgyalta, és az abban foglaltakat tudomásul veszi.

**Felelősök:** Dr. Takátsné Dr. Tenki Mária, a Jogi és Társadalmi Kapcsolatok Bizottsága elnöke

/a végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője/

**Határidő:** azonnal